作者:朱雍
標題:玉女搖仙佩
內容:灰飛嶰谷，佩解江干，庾嶺寒輕梅瘦。水面吞蟾，山光暗鬥。物色盈枝依舊。憑暖危闌久。有清香旖旎，卻沾襟袖。賦情□、窺人豔冷，更是殷勤，忍重回首。誰知道，春歸院落，繽紛雪飛鴛甃。須謝化機愛惜，碎璧鋪酥，肯把飛英僝僽。念念瑤珂，乘飆煙浦，送別猶攜纖手。馥郁盈芳酒。臨妝罷、一點眉峰傷皺。又只恐、□收夢斷，管悽風怨，曉催銀漏。殘金獸。參橫月墮歸時候。